**9/7/2014**

**Nr 2014/3**

**Norsk PENs Nyhetsbrev nr 3/2014**

**Høstens møter og seminarer**

 Den internasjonale Ibsenprisen 2014 er tildelt den østerrikske forfatteren og dramatikeren Peter Handke. Tildelingen reiser en rekke spørsmål, som juryen for den statlig finansierte prisen har unnlatt å gå inn på. Handke er ikke bare kjent for sitt forfatterskap, men også for sin støtte til tidligere president i Serbia, Slobodan Milošević, og den politikken han stod for.

        Hvilke politiske konsekvenser kan en slik pristildeling få? Er det akseptabelt at juryen ser bort fra den politiske rollen Handke har spilt når den hyller dramatikeren?  Dette er blant de spørsmålene vi søker å få svar på når Helsingforskomitéen og Norsk PEN inviterer til seminar med hoved-overskriften: «Den internasjonale Ibsenprisen 2014 til Peter Handke -  stilltiende aksept av aggressiv nasjonalisme?»  På Litteraturhuset i Oslo, onsdag 17.09 kl 15.00-16.30.  Gratis adgnag, påmelding til nielsen@nhc.no.  Fullstendig program på våre hjemmesider.

   Allerede 9. september kl 19.00 inviterer vi til seminaret «Gud i grunnloven», der styremedlem Ann-Magrit Austenå leder et panel med Kjell Magne Bondevik, psykolog Berit Reisel, Humanetisk-Forbunds Jens Brun Pedersen og skribent Mohammed Usman Rana.  På dette seminaret vil deltakerne blant annet diskutere hva  grunnlovsbestemmelsen betyr for samfunns-institusjoner som skole, sykehus og omsorgsinstitusjoner. Og er det slik at paragrafen først og fremst et resultat av frykt for tap av nasjonal identitet i en globalisert verden? Ytterligere informasjon om dette og øvrige seminarer i høst ligger på våre hjemmesider.

**Ny fribyforfatterantologi på vei**  
  
Norsk PEN har sikret finansiering til en ny fribyforfatterantologi, den tredje i rekken etter «De stemmeløses røst» (2008) og «Under samme himmel» (2012).  Den nye antologien er planlagt lansert på Fengslede Forfatteres Dag som i år markeres 13.11 på Litteraturhuset i Oslo.  Redaktører for antologien er våre styremedlemmer Soudabeh Alishahi og Asbjørn Øverås, i samarbeid med forlegger og utgiver Sverre M. Nyrønning.

**Fribyforfatteraktiviteter på litteraturfestivalene**

Norsk PEN arrangerte formidlingskurs for fribyforfattere under Bjørnsonfestivalen, og arrangerer et tilsvarende kurs under Kapittel. ”Hurra for ytringsfriheten” – en utstilling av avistegnere, ble åpnet av Norsk PEN under Bjørnsonfestivalen. Avistegnerne Arifur Rahman og Fadi Abou Hassan ble bredt presentert på utstillingen, samt på en skoleforestilling ledet av Norsk PEN.

**Vi gratulerer Asieh Amini med frihetspris**

Den iranske poeten og menneskerettighetsforkjemperen Asieh Amini ble 4. september tildelt Ord i Grenseland-prisen for 2014. Amini er tidligere fribyforfatter i Trondheim og utga diktsamlingen ”Kom ikke til mine drømmer med gevær” i 2011.

**Om ytringsfrihet på Kulturhistorisk Museum**

Onsdager kl. 17.30 denne høsten kan du høre fribyforfattere fortelle om ytringsfrihetens kår i sine hjemland: 10.09: Abduallahi Muhiaddin, karikaturtegner og journalist, Somalia/Skien. 17.09: Kareem Amer, blogger, Egypt/Bergen. 24.09: Asieh Amini, forfatter og menneskerettsaktivist, Iran/Trondheim. 8.10: Basim Mardan, forfatter, Irak/Skien. 15.10: Dessale Berekhet Abraham, forfatter og journalist, Eritrea/Bø i Telemark. 22.10: Kosar Fattahi, forfatter og journalist, iransk Kurdistan/Oslo. Arrangementene er et samarbeid mellom Kulturhistorisk Museum og Norsk PEN.

**Norsk PEN kommenterer NRK-plakaten**

Norsk PEN sendte 2. september en uttalelse i forbindelse med høringsrunden om en ny «NRK-plakat» til Kulturdepartementet. «Det er i dag liten optimisme når det gjelder den globale utvikling av ytringsfrihet og demokratiske rettigheter. Det er knapt for sterkt å fremheve at styring og maktutøvelse i flere nære land preges av prinsippløshet, lovløshet, korrupsjon og til dels av terror. Demokratiske prinsipper blir uthult og respekten for menneskeverdet tilsvarende underminert», heter det blant annet i innledningen til vår uttalelse,  som for øvrig fokuserer på plakatens form og innhold.  Om dette sier vi blant annet at NRK-plakaten fra 2007 har gjort sin nytte etter intensjonen og at det kan være for tidlig å gjøre en endring. Norsk PEN peker også på at vi «behøver en positiv definisjon av NRKs samfunnsoppdrag som ivaretar et selvstendig redaksjonelt skjønn ved bedømmelse og valg av innhold. En negativ avgrensning vil stride mot den naturlige frie ytring og være kontrær for en uavhengig kanal eid av fellesskapet.»  Hele høringsuttalelsen ligger på vår hjemmeside.

**Norsk PEN til Kirgisistan**

Årets kongress i PEN International, den åttiende i rekken, finner sted i Bishkek, Kirgisistan fra 29.09 til 03.10.  Vi har fått tilstrekkelig med midler til å sende fem deltagere til kongressen: Leder William Nygaard og nestleder Elisabeth Eide er offisielle delegater og i tillegg reiser styremedlem Brit Bildøen, fribykoordinator Hege Newth Nouri og generalsekretær Carl Morten Iversen.  Tema for kongressen er «My language, my story, my freedom».  I tillegg til Norsk PENs delegasjon deltar også Anders Heger (som styremedlem i PEN International) og Eugene Schoulgin (honorær visepresident) fra Norge.

En av sakene vi kommer til å følge spesielt nøye i år er etablering av et eritreisk PEN-senter i eksil.  Vår eritreiske fribyforfatter i Bø, Dessale Brekhet Abraham, har gjort et kjempearbeid for å få etablert et eritreisk PEN-senter og vil delta på kongressen slik at det nye senteret offisielt kan godkjennes som ett av de over 140 sentrene i PEN International.

**Ansettelse av ny generalsekretær**

Norsk PENs mangeårige generalsekretær, Carl Morten Iversen, går av for «normal» aldersgrense 1. mai neste år og jakten på hans ettefølger starter med utannonsering av stillingen i slutten av september.  Stillingen vil kun bli annonsert på elekroniske medier (Finn.no, Ansette.no, etc. ), på våre hjemmesider og til våre medlemmer og samarbeidspartnere.

**Nye medlemmer:**Tidligere fribykoordinator og styremedlem i ICORN, **Dagny Anker Gevelt,**skribent og kommunikasjonsrådgiver **Eivind Trædal**, journalist og oversetter **Jila Golanbar** og forfatter **Gudmund Vindland.**